inter gentēs, quī sociī Rōmānōrum esse cōnstituerant, erant Icēnī. rēx Icēnōrum, Prāsutāgus nōmine, fīliās duās habēbat. ‘aliquandō perībō,’ putābat Prāsutāgus, ‘et, quod sociī Rōmānōrum sumus, rēgnum Rōmānīs dabō. sed Rōmānī, quod amīcī sunt, rēgnum meum fīliīs meīs dabunt.’ ubi tamen Prāsutāgus periit, Rōmānī rēgnum fīliīs Prāsutāgī dare nōlēbant. ‘hoc rēgnum est nostrum!’ inquiunt Rōmānī rīdentēs, ‘et nunc Icēnōs regere possumus.’ mīlitēs, quī prope Icēnōs collēctī erant, erant crūdēlissimī. ex Icēnīs pecūniam rapuērunt, multōs virōs fēmināsque interfēcērunt et uxōrem fīliāsque Prāsutāgī violāvērunt.

uxor Prāsutāgī, Boudicca nōmine, erat fēmina audācissima. ‘Rōmānī putant nōs servōs esse,’ clāmōre īrātō inquit Boudicca. ‘Rōmānī putant sē validōs esse. Rōmānī putant sē omnia nostra rapere posse. nōn sōlum Rōmānī validī sunt: ego validissima sum! ego fortissima sum! ego audācissima sum! rēgnum meum ab Rōmānīs captum rapiam; deinde alia rēgna ab Rōmānīs rapiam et Britannīs trādam. tum Rōmānī intellegent sē nōn validōs esse sed miserrimōs.’

deinde Boudicca, postquam multōs Britannōs collēgit, magnās cōpiās Camulodūnum celeriter contendentēs dūxit. ubi in oppidum advēnērunt, mīlitēs Rōmānōs ibi habitantēs saevissimē necāvērunt. ‘ecce!’ clāmāvit Boudicca, ‘hoc est templum dīvī Claudiī. hoc templum ā nōbis dēlēbitur! Claudius deus nōn est; Claudius erat dominus servōrum Britannōrum. herī servī erāmus; hodiē hoc templum et hoc oppidum dēlēmus! crās et omnem Britanniam et nōs līberābimus!’